— Ուզում եմ,— ասաց հայրս,— և ասեմ, թե ինչու: Առաջին, եթե շարունակենք գնալ, ստիպված կլինենք ձեռք տալ քսան դոլարին, իսկ մինչև հիմա դեռ չենք արել այդ բանը: Երկրորդ, ինձ դուր են գալիս այստեղի տեսարաններն ու բույրը: Երրորդ, կարծում եմ, որ այստեղ շատ լավ կարող ենք քնել մեքենայի մեջ: Չորրորդ, ինձ թվում է, այստեղ կարելի է լավ ձուկ բռնել ծովափնյա ալեկոծությունից, և դա նշանակում է, որ մի քիչ ձրի ուտելիք կճարենք: Հինգերորդ, երբ խճուղին թեքվեց և սկսեցինք իջնել այս քաղաքը, ես այն զգացումը ունեցա, որ բուն իսկ դրախտն էինք մտնում, առանց նախ մեռնելու և թաղվելու անհրաժեշտության, առանց որևէ տակնուվրայության: Վեցերորդ, ինձ դուր է գալիս կատուների և շների տեսքը այս քաղաքի փողոցներում, ջղային կամ գրգռված չեն նրանք, և դա միշտ էլ նշանակում է, որ շուրջի մարդիկ բարեհոգի են: Յոթերորդ, ուզում եմ աչքս այդ կղզու վրա պահել: Ութերորդ, ինձ թվում է, թե այստեղի դպրոցը շատ լավ է և դու սիրով պիտի գնաս այս դպրոցը: